SCI ปิดเทรดเหนือจองเกือบ 19% มาที่ 7 บ. จาก IPO 5.90 บ.
SCI ปิดเทรดวันแรกที่ 7 บ. เพิ่มขึ้น 1.10 บ. หรือ 18.64% สูงสุด 8.30 บ. ต่ำสุด 7 บ.จากราคาขาย IPO ที่ 5.90 บ. มูลค่าซื้อขายที่ 5.93 พันลบ. ด้านบล.ทิสโก้ ให้ราคาเป้าหมาย 7.6 บ.
13 ต.ค. 2558

ผู้สื่อข่าวรายงานว่า ราคาหุ้นบริษัท เอสซีไอ อีเลคตริค จำกัด (มหาชน) หรือ SCI ปิดเทรดวันแรกมาที่ 7 บาท เพิ่มขึ้น 1.10 บาท หรือ 18.64% สูงสุด 8.30 บาท ต่ำสุด 7 บาท จากราคาขาย IPO ที่ 5.90 บาท มูลค่าซื้อขายที่ 5.93พันล้านบาท ขณะที่ดัชนีตลาดหุ้นไทยโดยรวมลบ 0.41%
บล.ทิสโก้ ระบุในบทวิเคราะห์ว่า อัพไซด์ของ SCI ขึ้นอยู่กับการประมูล 4G และโครงการปรับปรุงระบบจำหน่ายไฟฟ้าในลาวที่มีโอกาสได้งานสูง และเชื่อว่าผลประกอบการในปี 59 จะยังสามารถเติบโตได้จากการเริ่มรับรู้รายได้ของโครงการในลาวที่จะเริ่มดำเนินงานในช่วงไตรมาส 4/58 และในอนาคตจะมีรายได้หนุนจากการลงทุนโรงไฟฟ้าพลังงานลมในปี 61จึงประเมินมูลค่าที่เหมาะสมเบื้องต้นเทียบบริษัทที่ประกอบธุรกิจคล้ายกันเช่น ASEFA จะได้มูลค่าที่เหมาะสม 7.6 บาทอิง PER 59 เท่าสำหรับปี 59
อนึ่ง SCI เป็นผู้ผลิตและจัดจำหน่ายตู้สวิทช์บอร์ด รางเดินสายไฟและอุปกรณ์รองรับ เสาไฟฟ้าแรงสูง เสาโทรคมนาคม และโรงไฟฟ้าพลังงานทดแทน-พลังน้ำขนาดเล็กในสาธารณรัฐประชาธิปไตยประชาชนลาว (สปป.ลาว) โดยบริษัทแบ่งลักษณะผลิตภัณฑ์และบริการของกลุ่มเป็น 4 ธุรกิจหลัก
1) ธุรกิจผลิตตู้สวิทช์บอร์ด รางเดินสายไฟ และอุปกรณ์รองรับ (16.31%)
2) ธุรกิจผลิตเสาไฟฟ้าแรงสูง เสาสื่อสารโทรคมนาคม และโครงสร้างเหล็กชุบกัลวาไนซ์ และบริการชุบสังกะสี (47.16%) 3) ธุรกิจโรงไฟฟ้าพลังงานทดแทน –พลังน้ำ (1.34%)
4) ธุรกิจบริการรับเหมาติดตั้งระบบส่งไฟฟ้าแรงสูงและระบบไฟฟ้าจำหน่าย (35.61%)
 